Elsebeth Gerner Nielsen (RV), 1998-04-16:
Jeg vil gerne sige tak til ordførerne.
Jeg synes, det er vigtigt, at vi holder fast i, hvad baggrunden for forslaget er.
Det er klart, at der var opstået et behov for en nyformulering af det grundlag, Kulturfonden blev oprettet på.
Kulturfonden gennemførte og har gennemført mange spændende og gode initiativer, men fondens virksomhed blev mere og mere diffus, og støtten til de mange og meget forskellige projekter blev mere og mere usynlig og uden kulturpolitisk gennemslagskraft.
Det var vurderingen i den sidste bestyrelse.
Samtidig befinder vi os i en epoke, hvor udviklingen går utrolig stærkt.
Nye teknologier og nye kunstneriske og kulturelle udtryksformer opstår og afløser hinanden med stor hast.
Nogle består, og andre forgår.
I en tid præget af globalisering og internationalisering
af kulturlivet er det vigtigt at skabe mulighed for, at nye sider af det danske kunst- og kulturliv kan udvikles.
Derfor er der brug for at have en fond, have nogle midler ved siden af de lovbundne udgifter, sådan at der er en mulighed for at afprøve den nye mulighed for at gå på tværs.
Lovforslaget har mødt stor velvilje i høringsrunden.
n alle har stillet sig positivt over for intentionerne i loven.
Der har så rejst sig nogle kritiske kommentarer til bestyrelsessammensætningen og ministerens rolle i forhold til bestyrelsen.
Den kritik skulle være imødekommet med de ændringer, der er blevet tilføjet under Kulturudvalgets behandling af lovforslaget inden valget, og som er indarbejdet i det foreliggende forslag.
Til hr. Jens Rohde vil jeg gerne sige, at jeg er glad for, at hr. Jens Rohde har haft glæde af det folkelige kulturliv og også haft glæde af den støtte, der er blevet givet fra Kulturfonden.
Jeg har selv haft muligheder for at følge mange af Kulturfondens projekter og mener, at vi virkelig har fået en meget rigere folkelig kultur i kraft af den støtte, der har været givet fra Kulturfondens side.
Men i dag er der brug for noget andet.
Der er først og fremmest brug for at støtte udviklingen af kunsten.
Men der er stadig væk brug for også at støtte samarbejdet mellem amatører og professionelle.
Og her vil jeg gerne gøre fru Tove Videbæk opmærksom på, at det er der jo også mulighed for.
Det er ikke sådan, at den nye fond overhovedet ikke kan støtte det brede, folkelige kulturliv, men det kan godt være, at der er brug for at koncentrere indsatsen på nogle afklarede områder.
Det er baggrunden for at lave fonden om.
Hr. Jens Rohde spørger også, om der er behov.
For mig er det egentlig det samme som at spørge, om der overhovedet er behov for en kulturpolitik, for det er præcis en sådan, man kan føre i kraft af Udviklingsfonden: en kulturpolitik, hvor et flertal i Folketinget bliver enigt om, at der er nogle områder, som det synes det er vigtigt at satse på, og hvor vi bliver enige om, at det er vigtigt somme tider at kunne gå på tværs af de eksisterende kasser og prøve noget anderledes af og stille noget risikovillig kapital til rådighed og dermed satse - med den risiko, der er ved at satse, nemlig at vi taber, at det viser sig ikke at være godt nok.
Til hr. Brian Mikkelsen vil jeg sige, at jeg er glad for den åbning, jeg fornam der lå i hr. Brian Mikkelsens tilkendegivelser.
Og jeg vil gerne vide, hvad det er for støtteordninger, hr. Brian Mikkelsen ønsker der skal evalueres, og jeg er også parat til at iværksætte evalueringer, i det omfang det ikke allerede er gjort.
Men min holdning er, at vi i forvejen har meget hånd i hanke med, hvad det er for projekter, der støttes, og at vi også løbende foretager evalueringer af de forskellige fonde og støtteordninger, der er i Kulturministeriets regi.
Hr. Brian Mikkelsen spørger, hvordan vi styrker det nyskabende og det tværgående, og er en lille smule kritisk over for Statens Kunstfond, som jo af naturlige grunde må være en lille smule stiv i sine støtteordninger.
Men det er jo netop baggrunden for, at regeringen har fremsat det her forslag: fordi vi er nødt til at finde nogle svar på, hvordan vi kan gå på tværs og styrke det nye og eksperimenterende. Til fru Aase D. Madsen:
Jeg mener, at kulturpolitik drejer sig om at realisere
nogle kulturpolitiske målsætninger.
Og det kan godt være en kulturpolitisk målsætning at understøtte det multikulturelle samfund; det er det i alt fald for regeringen.
Til hr. Henrik Svane:
Jeg er meget enig i, at det er vigtigt for staten at udstikke rammerne for den nationale kulturpolitik.
Men det er også vigtigt at have nogle midler til at realisere den nationale kulturpolitik, og det er bl.a. det, vi får i kraft af den nye Udviklingsfond.
Til hr. Keld Albrechtsen: Tak for tilslutningen!
Jeg er også enig i nogle af de satningsområder, som hr. Keld Albrechtsen har fremført, men jeg er ikke sikker på, at vi kan realisere det hele inden for Udviklingsfondens regi.
Så den solkongementalitet, som det forrige forslag er blevet beskyldt for, mener jeg er imødegået med den nye lovgivning.
Til hr. Tom Behnke: Kunsten klarer sig bedst i frihed, siger hr. Tom Behnke.
Jamen jeg er sikker på, at hvis den gør det, og det gør den, så kræver det penge, og det er derfor, vi er nødt til at have en Udviklingsfond, og det er også derfor, vi i det hele taget er nødt til at have ordentlige midler på kulturministerens budget. Og til fru Tove Videbæk: Jeg tror faktisk, at hvis vi får talt lidt sammen om, hvordan denne nye Udviklingsfond skal virke, er der ikke langt mellem de ønsker, regeringen har til Udviklingsfonden, og det, Kristeligt Folkeparti ønsker af Udviklingsfonden. Vi er i det hele taget på mange punkter enige i det kulturpolitiske synspunkt, som fru Tove Videbæk fremførte. Med de ord vil jeg sige tak for ordførernes velvillige behandling af lovforslaget.